Presidenti Bush flet për herë të parë me kryeministrin palestinez - 2003-05-20
Në një bisedë telefonike me kryeministrin Mahmud Abas, presidenti amerikan theksoi nevojën për të luftuar terrorizmin
Gjatë një bisede telefonike që zhvilloi të martën me kryeministrin palestinez, Mahmud Abas, Presidenti Bush theksoi nevojën për të luftuar terrorizmin. Këto ishin bisedimet e para që Presidenti Bush zhvillon me kryeministrin palestinez. Një zëdhënës i Shtëpisë së Bardhë tha se të dy udhëheqësit nuk diskutuan rreth çështjeve specifike, por presidenti Bush theksoi përsëri vizionin e tij të një shteti palestinez që jeton në paqe përkrah Izraelit. Zëdhënësi i Shtëpisë së Bardhë, Ari Fleicher, Presidenti Bush theksoi pëprsëri nevojën e domosdoshme që të gjitha palët të luftojnë terrorizmin dhe të marrin hapa konkrete për krijimin e kushteteve të prështatshme për paqe e siguri. Biseda telefonike u zhvillua ndërkohë që një valë e re shpërthimesh vetëvrasëse palestineze dhe sulmesh nga forcat izraelite të sigurimit pasoi paraqitjen e planit të ri të paqes për Lindjen e Mesme, që parashikon krijimin e një shteti palestinez deri në vitin 2005. Kryeministri izraelit, Ariel Sharon, kishte në plan të takohej me Presidentin Bush në Shtëpinë e Bardhë, por e anuloi udhëtimin për shkak të shpërthimeve. Zoti Flescher tha se Presidenti mbeti i kënaqur me bisedën telefonike 15 minutëshe me zotin Abas. Ai theksoi se presidenti amerikan është i bindur që kryeministri palestinez është një reformist, i cili është i vendosur për aarijen e paqes dhe kupton se e ardhmja e sukseshme e popullit palestinez varet nga lufta kundër atyre që përpiqen të bllokojnë me dhunë procesin e paqes. Zoti Flescher, i cili e cilësoi bisedën telefonike 15 minutëshe midis dy udhëheqësve si miqësore dhe shpresëdhënëse, tha se kryeministri palestinez i tha presidentit Bush se është i vendosur të reformojë Autoritetin Palestinez dhe t’u japë fund të gjitha akteve terroriste. Ndërkohë, trupat izraelite u tërhoqën nga qyteti Beit Hanun i Rripit të Gazës, një zonë kufitare, ku forcat izraelite hynë javën e kaluar për të ndalur sulmet palestineze me raketa kundër Izraelit. Banorë të qytetit thonë se para se të tërhiqeshin, forcat izraelite shkatërruan shtëpi dhe rrugë. Trupat u tërhoqën në periferi të qytetit, i cili shtrihet në një zonë që Izraeli thotë se do ta kalojë nën kontrollin e Autoritetit Palestinez nëse të dyja palët bien dakord për zbatimin e planit të ri të paqes. Takimi i ditës së shtunë midis kryeministrit Sharon dhe homologut të tij palestinez përfundoi pa ndonjë marrëveshje mbi mënyrat për të zbatuar planin e ri të paqes. Zoti Abas dënoi shpërthimet vetëvrasëse, duke thënë se ato nuk u shërbejnë interesave kombëtare palestineze.//kk//